II. 5. 6. A nagyszülők szerepe (Magyar Erzsébet – Hegedűs Judit)

Nagy szerencse és óriási segítség lehet sok családban a nagyszülők jelenléte, azonban nagyon fontos tudatosítani, hogy a nagyszülő nem pótolhatja a szülőket, hiszen másfajta szerepet tölt be a gyermek életében. A nagyszülőknek igen nagy szerepük van a család összetartásában, a hagyományok és szokások továbbvitelében, esetlegesen a szülők távollétében nevelői-gondozói szerepet is betölthetnek. Napjainkban folyamatosan érzékelhetjük azt, hogy fokozódik a nagyszülők és unokák közti eltávolodás. Míg régen gondoskodó szeretetükkel hiánypótló szerepet töltöttek be önmaguk és az unokák örömére, addig mára a lakásviszonyok, a földrajzi mobilitás, a családszerkezeti változások stb. miatt nem, vagy alig találkoznak, ezért egyre idegenebbé válnak egymás számára.